
Anexa la Proiectul de hotărâre nr. 116/11019/23.06.2026


MOTIVELE RESPINGERII PLÂNGERII PREALABILE
formulată de către petenta
Compania Națională ”Loteria Română” S.A.



Prin plângerea prealabilă înregistrată la Primăria Municipiului Brad sub nr. 31423/28.05.2026, petenta Compania Națională Loteria Română” S.A. a solicitat revocarea în tot sau în parte a Hotărârii Consiliului Local nr. 63/30.04.2026 privind reglementarea desfășurării activităților de jocuri de noroc pe raza municipiului Brad, județul Hunedoara și aprobarea Regulamentului privind criteriile de acordare sau respingere a autorizației anuale de funcționare pentru activitățile de jocuri de noroc permise pe raza municipiului Brad, județul Hunedoara.
În motivarea plângerii prealabile, petenta a apreciat că actul administrativ contestat este afectat de vicii de legalitate esențiale constând în aplicarea unei norme generale în afara sferei sale de incidență, ignorarea unui regim juridic special instituit prin lege pentru activitățile desfășurate de către aceasta, exercitarea competenței administrative cu depășirea limitelor legale, instituirea unor măsuri care, prin efectele lor, echivalează cu restrângerea unui drept conferit direct prin lege. În continuare, petenta învederează că aplicarea prevederilor Hotărârii Consiliului local nr. 63/30.04.2026  afectează în mod direct desfășurarea activității Companiei Naționale Loteria Română” S.A. pe raza unității administrativ teritoriale, prin condiționarea funcționării de obținerea unei autorizații locale, cu instituirea unei taxe prohibitive de 100 lei/mp/an, actul administrativ fiind nelegal sub aspectul nemotivării sale în măsura în care nu distinge între operatorii privați și Compania Națională ”Loteria Română” S.A., entitate aflată într-un regim juridic derogatoriu.

În urma analizei plângerii prealabile, în principal, s-a constatat faptul că această plângere este lipsită de obiect, întrucât petenta solicită revocarea Hotărârii Consiliului Local nr. 58/30.04.2026, însă la data de 30.04.2026 Consiliul Local al Municipiului Brad nu a adoptat niciun act administrativ cu acest număr în materia reglementării jocurilor de noroc.
Hotărârea prin care s-a aprobat în realitate Regulamentul privind criteriile de acordare sau respingere a autorizației anuale de funcționare pentru activitățile de jocuri de noroc permise pe raza municipiului Brad este H.C.L. nr. 63/30.04.2026.
Astfel, din punct de vedere strict procedural, plângerea vizează un act inexistent, ceea ce atrage inadmisibilitatea acesteia în forma prezentată.
Pentru aceste motive, se impune ca plângerea să fie respinsă pe excepția inadmisibilității acesteia (lipsă obiect).

În subsidiar, analizând motivele de pretinsă nelegalitate expuse în cuprinsul plângerii prealabile, se poate constata că acestea sunt nefondate și în contradicție cu dispozițiile legale aplicabile, raportat la aspectele care urmează a fi prezentate în cele ce urmează.
Prin Hotărârea Consiliului local nr. 63/30.04.2026 s-a aprobat desfășurarea activității de jocuri de noroc tradiționale pe raza unităţii administrativ teritoriale a municipiului Brad de către operatorii de jocuri de noroc licențiați conform Regulamentului privind desfășurarea activității de jocuri de noroc tradiționale pe raza unităţii administrativ teritoriale a municipiului Brad, prevăzut în Anexa care face parte integrantă din hotărâre.
Actul administrativ cu caracter normativ a cărui revocare se solicită a fost adoptat de către autoritatea deliberativă în temeiul prevederilor art. 129 alin. (1), alin. (14), art.139 alin. (1) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, ale Legii nr. 52/2003 privind
transparența decizională în administrația publică, republicată, cu modificările ulterioare, ale Ordonanței de Urgență a Guvernului nr. 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale, ale Ordonanței de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare, ale Ordonanței Guvernului nr. 99/2000 privind comercializarea produselor și serviciilor de piață, republicată, cu modificările și completările ulterioare, precum și ale Legii nr. 227/2015 privind Codul fiscal, republicată, cu modificările și completările ulterioare.
Acest act administrativ  a fost comunicat, în termenul legal, Instituției Prefectului Județului Hunedoara, în vederea exercitării controlului de legalitate, fiind considerată întrutotul legală.
  Petenta încearcă să acrediteze teza potrivit căreia actul administrativ atacat este nelegal, apreciind că prevederile acestuia ar contraveni dispozițiilor art. 18 din O.U.G. nr. 77/2009 privind organizarea și exploatarea jocurilor de noroc, cu modificările și completările ulterioare, considerând că nu poate fi supusă unei proceduri suplimentare de autorizare la nivel local.
Conform prevederilor art. 106 alin. (3) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, „Consiliile locale şi primarii funcţionează ca autorităţi ale administraţiei publice locale şi rezolvă treburile publice din comune, oraşe şi municipii, în condiţiile legii.”, iar conform prevederilor art. 129 alin. (4) lit. c) din același act normativ: „ În exercitarea atribuţiilor prevăzute la alin. (2) lit. b), consiliul local: (....) c) stabileşte şi aprobă impozitele şi taxele locale, în condiţiile legii”. 
Art. 18 din O.U.G. nr. 77/2009  privind organizarea și exploatarea jocurilor de noroc, cu modificările și completările ulterioare, reglementează: exclusivitatea organizării și exploatării jocurilor loto de către Compania Națională „Loteria Română” S.A.; regimul licenței și autorizației de exploatare a jocurilor de noroc. 
Potrivit prevederilor art. 18¹ alin. (1) din O.U.G. nr. 77/2009 privind organizarea și exploatarea jocurilor de noroc, cu modificările și completările ulterioare: „Consiliul local decide, prin hotărâre, dacă pe teritoriul unității administrativ-teritoriale pe care o reprezintă se pot sau nu desfășura activități de jocuri de noroc.”, alin. (2) al aceluiași articol, prevede că desfășurarea activităților de jocuri de noroc este condiționată de obținerea autorizației anuale de funcționare, iar alin. (3) stabilește expres competența consiliului local de a acorda sau respinge autorizația pe baza criteriilor stabilite prin regulament propriu.
Din analiza coroborată a celor două articole amintite mai sus, rezultă că licența și autorizația prevăzute de art. 18 și autorizația anuală de funcționare prevăzută de art. 18¹ au natură juridică diferită și urmăresc finalități diferite. Prima, reglementează dreptul operatorului de a organiza și exploata jocuri de noroc la nivel național. Cea de-a doua, reglementează condițiile concrete în care activitatea poate funcționa pe raza unei anumite unități administrativ-teritoriale. Coexistența unei autorizații naționale și a unei autorizații locale reprezintă regula în numeroase domenii de activitate și nu constituie o anomalie juridică.
	Prin modificările legislative recente, introduse prin O.U.G. nr. 7/2026, legiuitorul a instituit în mod expres prerogativa expresă a autorităților locale de a decide dacă permit sau nu desfășurarea activităților de jocuri de noroc și de a adopta regulamente proprii. Competența astfel conferită nu este una formală și nici pur declarativă. Posibilitatea de a permite sau de a interzice o anumită activitate economică implică, în mod necesar, competența de a reglementa procedura administrativă aferentă.
	Susținerea petentei potrivit căreia activitatea desfășurată de Compania Națională „Loteria Română” S.A. ar fi exceptată de la aplicarea prevederilor art. 18¹ din O.U.G. nr. 77/2009, nu poate fi reținută.
În mod semnificativ, art. 18¹ alin. (1) utilizează sintagma generală „activități de jocuri de noroc”, fără a distinge între operatorii economici privați și Compania Națională „Loteria Română” S.A. Potrivit principiului de interpretare juridică „Ubi lex non distinguit, nec nos distinguere debemus” (acolo unde legea nu distinge, nici interpretul nu poate introduce excepții), formulării generale a textului legal trebuie să-i corespundă o aplicare generală, protejând predictibilitatea actului și evitând adăugarea la lege. Dacă intenția legiuitorului ar fi fost excluderea Loteriei Române din sfera de aplicare a art. 18¹, aceasta ar fi fost prevăzută expres. O exonerare implicită sau o imunitate la reglementările locale nu există în textul legii.
 	Cu privire la condiționarea activității de obținerea autorizației locale, petenta apreciază că autorizația locală ar ”transforma un drept conferit prin lege într-un drept precar și contingent, dependent de voința fiecărui consiliu local”.  Această susținere nu poate fi reținută.
	Autorizația locală nu substituie licența de organizare și nici autorizația de exploatare emise potrivit legislației speciale.
	Cele trei mecanisme administrative au finalități distincte. Autorizația locală privește exercitarea activității pe teritoriul unei anumite unități administrativ-teritoriale și permite autorității locale să asigure respectarea condițiilor privind ordinea publică, siguranța cetățenilor, protecția minorilor și dezvoltarea urbană.
	Prin urmare, autorizația locală nu anulează și nu restrânge dreptul legal de organizare a jocurilor de noroc, ci reprezintă o condiție administrativă instituită în temeiul legii.
Cu privire la taxa instituită prin H.C.L. nr. 63/2026, critica este, de asemenea, nefondată. Taxa este prevăzută direct de legiuitor prin art. 18¹ alin. (4) lit. b) din O.U.G. nr. 77/2009: „Autoritatea administrației publice locale stabilește, prin hotărâre a consiliului local, cuantumul taxei locale datorate pentru obținerea autorizației de funcționare”. Consiliul Local al Municipiului Brad a exercitat exclusiv competența legală de a-i stabili cuantumul, în limitele autonomiei sale financiar-fiscale. În lipsa unei scutiri exprese prevăzute de lege în favoarea petentei, autoritatea locală nu putea institui un regim preferențial discriminatoriu. Dreptul la inițiativă economică nu este un drept absolut și poate face obiectul unor restrângeri legale justificate de interesul public local, aplicate nediscriminatoriu.
Dreptul la inițiativă economică și desfășurarea activităților comerciale nu sunt drepturi absolute și pot face obiectul unor restrângeri legale justificate de interesul public local, atât timp cât măsurile sunt proporționale și aplicate nediscriminatoriu tuturor operatorilor economici din domeniu.
Nu contestăm faptul că, Compania Națională „Loteria Română” S.A. are un regim juridic special, însă, cu toate acestea, existența unui regim juridic special nu conduce, în lipsa unei dispoziții legale exprese, la exonerarea de la respectarea normelor administrative locale adoptate în baza unei competențe conferite de lege. Hotărârea contestată nu elimină dreptul Companiei Naționale „Loteria Română” S.A. de a desfășura activități specifice și nu afectează monopolul legal instituit de legislația specială. Aceasta stabilește exclusiv condițiile administrative aplicabile desfășurării activității pe raza municipiului Brad.
Sub aspectul deturnării scopului legal al competenței exercitate de către Consiliul Local al Municipiului Brad, petenta nu indică elemente concrete care să demonstreze această susținere, motiv pentru care nu poate fi reținută existența unui exces de putere în sensul prevederilor art. 2 alin. (1) lit. n) din Legea nr. 554/2004 a contenciosului administrativ, cu modificările și completările ulterioare.
În consecință, Hotărârea Consiliului Local nr. 63/2026 a fost adoptată de către autoritatea competentă cu respectarea dispozițiilor legale incidente și în exercitarea atribuțiilor conferite de legislația în vigoare.
În ceea ce privește activitatea de videoloterie, în conformitate cu prevederile art. 18 alin. (1) și alin. (2) din O.U.G. nr. 77/2009, Companiei Naţionale ”Loteria Română” S.A. i se încredinţează, în calitate de unic organizator, pe întreg teritoriul ţării, organizarea şi exploatarea de jocuri loto şi loto la distanţă, astfel cum sunt definite la art. 10 alin. (1) lit. a) şi lit. h) din același act normativ. Jocurile de noroc se clasifică potrivit art. 10 alin. (1) lit. a) (jocuri loto - joc tradițional) și lit. h) (jocuri loto - la distanță). De asemenea, potrivit art. 10 lit. e) pct. iii) din aceeași ordonanță, jocurile de videoloterie sunt clasificate ca jocuri tradiționale de tip slot-machine, care se desfășoară în prezența fizică a jucătorilor și necesită conexiune la un server central.
Cu toate acestea, conform reglementărilor stricte în vigoare, pe raza municipiului Brad este interzisă amplasarea și exploatarea aparatelor de jocuri de noroc de tip slot-machine (inclusiv terminale de videoloterie), întrucât numărul populației stabile a localității noastre se situează sub pragul critic legal de 15.000 de locuitori.
 Această realitate juridică elimină complet riscul ca în incinta agențiilor Loteriei Române de pe raza municipiului să fie introduse sau camuflate alte categorii de jocuri de noroc de natură privată. Activitatea curentă a acestor puncte de lucru se rezumă strict la vânzarea produselor loto tradiționale și a lozurilor (monopol de stat), componentă protejată care nu este anulată prin regulamentul local, ci doar integrată în ordinea administrativă a teritoriului. 
Astfel, nici din acest punct de vedere plângerea petentei nu poate fi admisă.
Referitor la condițiile generale ale acțiunii în contencios administrativ, petenta nu a făcut dovada unei vătămări aduse unui drept recunoscut de lege sau unui interes legitim prin hotărârea real adoptată de consiliu, argumentele sale nefiind de natură să răstoarne prezumția de legalitate a H.C.L. nr. 63/30.04.2026.

 În concluzie, actul administrativ a cărui revocare se solicită a fost adoptat în baza şi executarea legii, a fost emis în limitele competenţelor acordate autorităţii publice locale cu respectarea procedurii şi formalităţilor prevăzute de lege, cu respectarea tuturor condițiilor de fond, formă și procedură prevăzute de lege pentru valabilitatea sa.

   Pe cale de consecință, se impune respingerea plângerii prealabile, în principal, pe excepția inadmisibilității (lipsă de obiect) raportat la H.C.L. nr. 58/30.04.2026, iar, în subsidiar, ca neîntemeiată raportat la fondul reglementărilor cuprinse în H.C.L. nr. 63/30.04.2026.

   În temeiul prevederilor art. 129 alin. (1), alin. 14, coroborate cu art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, supun atenției comisiilor de specialitate și plenului Consiliului Local al Municipiului Brad proiectul de hotărâre pentru respingerea plângerii prealabile formulată de către petenta Compania Națională Loteria Română” S.A., înregistrată la Primăria Municipiului Brad sub nr. 31423/28.05.2026.

Inițiator,
PRIMAR
Florin CAZACU

